На основу члана 27. став 10. Закона о јавној својини („Службени гласник РС“ број 72/2011, 88/2013, 105/2014, 104/2016-др.Закон, 108/2016, 113/2017, 95/2018, 153/2020 и 94/2024), члана 23. став 3. и 25. став 1. Одлуке о прибављању, располагању и управљању стварима у јавној својини Града Ниша („Сл.лист Града Ниша“ број 80/2021-пречишћени текст, 85/2021 и 85/2022 ) и члана 37. став 1. тачка 16. Статута Града Ниша („Сл.лист Града Ниша“ број 88/2008, 143/2016 и 18/2019),

Скупштина Града Ниша на седници одржаној \_\_\_\_\_\_\_\_\_.2025. године доноси

**Р Е Ш Е Њ Е**

 **I ПРЕНОСИ СЕ** право коришћења Основној школи „Стеван Синђелић“ – Каменица, на непокретностима у јавној својини Града Ниша, на неодређено време и без накнаде и то на:

- Згради основног образовања – површине 560 м2 означеном као објекат број 1, на кп.бр.4720 КО Каменица, у ул.Хумска број 32.

- Згради основног образовања – површине 311 м2 означеном као објекат број 1, на кп.бр.938 КО Бреница, у ул.Владимира Јефтића бр.22а.

- Згради основног образовања – површине 138 м2 означеном као објекат број 1, на кп.бр.2854 КО Церје.

У својству носиоца права Основна школа „Стеван Синђелић“ – Каменица користиће описане непокретности у складу са регистрованом делатношћу и позитивним законским прописима.

**II** Право коришћења на непокретностима из тачке I овог решења преноси се Основној школи „Стеван Синђелић“ – Каменица, са правом држања и коришћења у складу са природом и наменом ствари, давања на коришћење другом носиоцу права коришћења, давања у закуп и управљања у складу са важећим Законом о јавној својини и другим законима и прописима, и са правом уписа права коришћења у јавној књизи о непокретностима и правима на њима.

**III** Основна школа „Стеван Синђелић“ – Каменица у обавези је да непокретности које су јој овим решењем пренете на коришћење одржава, обнавља и унапређује као и да извршава све законске обавезе у вези са тим непокретностима.

Основна школа „Стеван Синђелић“ – Каменица нема право располагања у смислу Закона о јавној својини предметним непокретностима, осим давања на коришћење другом носиоцу права коришћења и давања предметних непокретности у закуп, уз писану сагласност Градоначелника Града Ниша.

**IV** Обавезује се Основна школа „Стеван Синђелић“ – Каменица да у року од 8 (осам) дана, од дана пријема овог решења приступи закључењу Уговора о преносу права коришћења и управљања непокретностима у јавној својини Града Ниша, којим ће се ближе регулисати међусобна права и обавезе Града Ниша и Основне школе „Стеван Синђелић“ – Каменица.

**V** Ово решење је коначно и исто објавити у „Службеном листу Града Ниша“.

О Б Р А З Л О Ж Е Њ Е

 Дана 13.02.2025. године Основна школа „Стеван Синђелић“ – Каменица доставила је Градској управи за имовину, привреду и заштиту животне средине податке о непокретностима у којима обавља делатност основног образовања и васпитања, ради доношења решења којим се преноси право коришћења на непокретностима у јавној својини Града Ниша ближе описаним у диспозитиву решења.

 Поступајући по поднетом захтеву и увидом у податке РГЗ – Службе за катастар непокретности Ниш за кп.бр. 4720 КО Каменица, кп.бр.938 КО Бреница и кп.бр.2854 КО Церје утврђено је да је право јавне својине Града Ниша уписано на наведеним објектима.

 Одредбама члана 18. став 1. Закона о јавној својини прописано је да су носиоци права јавне својине Република Србија, аутономна покрајина и јединица локалне самоуправе, док је ставом 7. истог члана прописано да установе и јавне агенције и друге организације чији је оснивач Република Србија, аутономна покрајина и јединица локалне самоуправе, које немају статус државног органа и организације, органа аутономне покрајне, односно органа јединице локалне самоуправе или јавног предузећа, односно друштва капитала, имају право коришћења на непокретним и покретним стварима у јавној својини које су им пренете на коришћење.

 Чланом 24. Закона о јавној својини утврђено је да носиоци права коришћења из члана 18. овог Закона управљају покретним и непокретним стварима које користе, као и да је управљање стварима у јавној својини у смислу члана 24. став 2. Закона њихово одржавање, обнављање, унапређивање, као и извршавање законских и других обавеза у вези са тим стварима.

 Право јавне својине и право коришћења на непокретностима у јавној својини уписују се у јавне књиге о непокретностима и правима на њима, у складу са законом којим се уређује упис права на непокретностима, сагласно члану 25. Закона о јавној својини.

 Полазећи од чињенице да је Град Ниш оснивач Основне школе „Стеван Синђелић“ – Каменица Решењем о оснивању Народног одбора општине Ниш бр.13774/1-62 од 31.03.1962.године, као и да установа, у складу са важећим Законом о јавној својини не може бити носилац права јавне својине, а да се истој ради обављања регистроване делатности установе може пренети право коришћења на непокретним стварима у јавној својини, утврђено је да су услови испуњени прописани чланом 18. Закона о јавној својини и чланом 23. Одлуке о прибављању, располагању и управљању стварима у јавној својини Града Ниша („Сл.лист Града Ниша“ 80/2021-пречишћени текст, 85/2021 и 85/2022) на основу којих Град Ниш као носилац права јавне својине преноси на неодређено време и без накнаде право коришћења са правом управљања – Основној школи „Стеван Синђелић“ – Каменица, ради обављања регистроване делатности, на непокретностима наведеним у тачки I диспозитива овог решења, које установа користи ради обављања делатности основног образовања и васпитања и на којима је уписано право јавне својине Града Ниша.

 Полазећи од напред цитираних одредби Закона о јавној својини и Одлуке о прибављању, располагању и управљању стварима у јавној својини Града Ниша, утврђено је да су испуњени услови за пренос права коришћења на објектима у јавној својини Града Ниша, те је одлучено као у диспозитиву овог решења. За спровођење овог решења није потребно ангажовање додатних средстава буџета Града Ниша.

УПУТСТВО О ПРАВНОМ СРЕДСТВУ: Против овог решења се не може изјавити жалба, али се може поднети тужба надлежном суду.

**Број: \_\_\_\_\_\_\_\_\_\_\_\_\_\_\_\_**

**У Нишу, \_\_\_\_\_\_\_\_\_\_\_\_\_\_**

**СКУПШТИНА ГРАДА НИША**

 **Председник**

 **Проф. др Игор Новаковић**